C 255/15

DECIZIA DE PUNERE ÎN APLICARE A COMISIEI

din 4 august 2017

privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol

[Ribeiras do Morrazo (IGP)]

(2017/C 255/13)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),

întrucât:

Spania a transmis o cerere de protecție a denumirii „Ribeiras do Morrazo” în conformitate cu partea II titlul II capitolul I secțiunea 2 din Regulamentul (UE) nr. 1308/2013.

Pentru a permite prezentarea de declarații de opoziție în conformitate cu articolul 98 din Regulamentul (UE) nr. 1308/2013, documentul unic menționat la articolul 94 alineatul (1) litera (d) din regulamentul menționat și trimiterea la publicarea caietului de sarcini făcută pe parcursul procedurii naționale preliminare de examinare a cererii de protecție a denumirii „Ribeiras do Morrazo” ar trebui să fie publicate în Jurnalul Oficial al Uniunii Europene,

DECIDE:

Articol unic

Documentul unic întocmit în conformitate cu articolul 94 alineatul (1) litera (d) din Regulamentul (UE) nr. 1308/2013 și trimiterea la publicarea caietului de sarcini al denumirii „Ribeiras do Morrazo” (IGP) sunt incluse în anexa la prezenta decizie.

În conformitate cu articolul 98 din Regulamentul (UE) nr. 1308/2013, publicarea prezentei decizii conferă dreptul de manifestare a opoziției față de protecția denumirii menționate la primul paragraf al prezentului articol în termen de două luni de la data publicării în Jurnalul Oficial al Uniunii Europene.

(1) JO L 347, 20.12.2013, p. 671.

ANEXĂ

DOCUMENT UNIC

„RIBEIRAS DO MORRAZO”

PGI-ES-02238

Data cererii: 24.11.2016

1. Denumirea (denumirile) propusă (propuse) pentru înregistrare

Ribeiras do Morrazo

2. Tip de indicație geografică

IGP – Indicație geografică protejată

3. Categorii de produse vitivinicole

1. Vin

4. Descrierea vinului (vinurilor)

Vin alb

Un vin sec, proaspăt și care lasă o senzație catifelată pe palat, limpede și strălucitor, cu arome distinctive în care pot fi percepute caracteristicile materiei prime din care este obținut. Are o tărie alcoolică moderată, arome florale și fructate și, în fine, un nivel de aciditate adecvat și echilibrat. Aromele sale sunt deosebit de intense.

Caracteristici analitice generale

Tăria alcoolică dobândită minimă (în % volum): 11,5 Aciditatea totală minimă: 5 în grame pe litru, exprimată în acid tartric Aciditatea volatilă maximă (în miliechivalenți pe litru): 17,9 Cantitatea totală maximă de dioxid de sulf (în miligrame pe litru): 200

Vin roșu

Un vin sec, proaspăt și care lasă o senzație catifelată pe palat, limpede și strălucitor, cu arome distinctive în care pot fi percepute caracteristicile materiei prime din care este obținut. Are o tărie alcoolică moderată, arome florale și fructate și, în fine, un nivel de aciditate adecvat și echilibrat. Este foarte închis la culoare.

Caracteristici analitice generale

Tăria alcoolică dobândită minimă (în % volum): 10 Aciditatea totală minimă: 5 în grame pe litru, exprimată în acid tartric Aciditatea volatilă maximă (în miliechivalenți pe litru): 17,9 Cantitatea totală maximă de dioxid de sulf (în miligrame pe litru): 150

5. Practici vitivinicole

(a) Practici enologice esențiale

Practica de cultivare

Strugurii trebuie recoltați în lădițe speciale sau în alte recipiente autorizate de către autoritatea competentă.

Practica enologică specifică

În momentul producerii vinului, randamentul maxim trebuie să fie de 68 de litri la fiecare 100 kg de struguri.

(b) Randamente maxime

Soiuri albe

10 000 kg de struguri la hectar

Soiuri albe

68 hl/ha

Soiuri roșii

8 000 kg de struguri la hectar

Soiuri roșii

54,4 hl/ha

6. Aria delimitată

Teren potrivit pentru producția de struguri, aflat la mai puțin de 300 de metri altitudine, în localitățile Bueu, Cangas, Marín, Moaña, Poio, Pontevedra, Redondela și Vilaboa; toate acestea se află în provincia Pontevedra din Comunitatea Autonomă Galicia.

7. Soiurile principale de struguri de vin

Branco Lexitimo sinonim cu: Albarin Blanco

Caiño tinto

Caiño blanco

Brancellao

Albariño

Mencia

Godello

Espadeiro

Pedral

Loureiro tinto

Loureira

Souson

Treixadura

Torrontes

8. Descrierea legăturii (legăturilor)

Regiunea are o climă oceanică umedă, cu 2 100 de ore de soare pe an, cu temperaturi moderate și cu un interval de temperatură redus (între 7,3 °C și 25,7 °C) în timpul sezonului de creștere, cu temperaturi ridicate în timpul iernii, o absență aproape totală a gerurilor și cu precipitații între 1 300 mm și 1 800 mm. Aria este protejată de mai multe formațiuni muntoase, ceea ce duce la scăderea cantităților de precipitații în timpul verii. Toți acești factori, în combinație cu temperaturile relativ ridicate din timpul verii, determină niveluri ridicate de evapotranspirație. Ca urmare, pe timpul verii regiunea are un aspect mediteranean pronunțat, cu o temperatură medie în jur de 18 °C, ceea ce favorizează în mod clar cultivarea viței de vie.

Este o regiune de coastă, în care viile sunt cultivate pe terenuri deluroase, cu pante line și protejate, fiind situate aproape întotdeauna la mai puțin de 150 m deasupra nivelului mării. Majoritatea solurilor sunt ușor acide și permeabile, cu o capacitate redusă de reținere a apei și cu conținut limitat de materie organică în punctul cel mai înalt. Solurile sunt vechi în cea mai mare parte, suficient de adânci și bine încălzite de soare, motiv pentru care sunt adecvate pentru cultivare. Substratul litologic este format în cea mai mare parte din aflorimente granitice din perioada orogenezei hercinice și din roci sedimentare ușor metamorfozate. Solurile au un conținut moderat de elemente grosiere, ceea ce le face deosebit de permeabile și ușor de lucrat. Cele mai comune tipuri de soluri sunt cele nisipoase-argiloase sau doar argiloase, caracterizate printr-o textură ușoară, un drenaj bun și o aerisire optimă. În plus, aceste soluri sunt afânate și ușor acide, în special pe pantele line. Din acest motiv, ele sunt adecvate pentru obținerea unor struguri de o calitate excepțională.

Vinurile sunt proaspete, cu o tărie alcoolică echilibrată. Vinurile albe au tonuri galbene aurii strălucitoare și arome florale și fructate pronunțate. Ele sunt ușoare și proaspete pe palat, având un potențial aromatic bun și un final cu note de citrice. Vinurile roșii se caracterizează prin intensitatea medie a culorii, care prezintă tonuri de cireașă roșie și tente de violet. Au o textură medie, lasă o senzație catifelată pe palat și au arome de fructe roșii și sălbatice și un final ușor taninos.

Vinurile reflectă clar efectele condițiilor de temperatură, de precipitații și agronomice, la care ar trebui adăugate efectele factorului uman. Acesta este vizibil în diverse aspecte, precum soiurile adecvate utilizate (toate fiind soiuri autohtone, adecvate mediului), plantarea viței de vie în zone bine expuse, cu soluri calde și permeabile, sau în condiții unice, precum solurile nisipoase și de dune sau pantele cu roci granitice caracteristice acestei arii geografice. Sistemele tradiționale de conducere și tăiere tind să ducă la crearea unor vii tăiate scurt și foarte dense, ceea ce duce la o mai bună expunere a viței de vie la influența mării. Toate aceste condiții tind să le confere vinurilor produse în această regiune echilibru și armonie, o excelentă expresie aromatică și calități adecvate pentru depozitare.

9. Condiții suplimentare esențiale

Cadrul juridic:

În legislația națională

Tipul condiției suplimentare:

Ambalarea în aria delimitată

Descrierea condiției:

Vinurile trebuie să fie produse și îmbuteliate în aria geografică de producție delimitată. Transportul și îmbutelierea în afara ariei de producție prezintă un risc pentru calitatea vinului, cauzat, printre altele, de fenomenul de reducere a oxizilor și de variațiile de temperatură. Acest risc este cu atât mai mare cu cât este mai lungă distanța parcursă. Îmbutelierea în aria de origine permite păstrarea caracteristicilor și a calităților produsului. Aceasta, împreună cu experiența îndelungată a producătorilor locali și cu cunoștințele aprofundate dobândite de aceștia de-a lungul timpului cu privire la calitățile particulare ale vinurilor fac necesară îmbutelierea în aria de origine. Astfel, se conservă toate caracteristicile fizico-chimice și organoleptice ale acestor vinuri.

Cadrul juridic:

În legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Toate sticlele trebuie să poarte câte o etichetă numerotată, furnizată de autoritatea de control, care trebuie aplicată în unitatea vitivinicolă. Pe această etichetă trebuie să figureze sigla indicației geografice, stabilită în anexa II la caietul de sarcini.

Link către caietul de sarcini

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf